Perussuomalaisten puheenjohtaja, ulkoministeri Timo Soini ei lämpene alkuunkaan liikenne- ja viestintäministeri Anne Bernerin (kesk.) esitykselle liikenneväylien yhtiöittämisestä ja autoilijoiden seurannasta. Perussuomalaisten pomo toteaa yksinkertaisesti, että asia ei etene hallituksessa ja Bernerin esitys ei ole hallituksen kanta.

– Tämä on kohtelias täystyrmäys näille hankkeille. Tämä hallitus on panostanut tienpitoon ja korjausvelan kiinnikuromiseen huomattavasti edeltäjiään enemmän. Tätä linjaa on jatkettava, sanoo Soini.

Ulkoministeri näpäyttää hallituskumppaneitaan sanomalla, että kokoomuksessa ja keskustassa useat kansanedustajat sanoutuvat kilvan irti muun muassa yhteisesti ja yksimielisesti sovitusta veneverosta.

– Jos jotain yhdessä sovitaan, niin se tehdään yhdessä, jos jotain puretaan, se yhdessä puretaan. Niistä ei päätetä hallituskumppaneiden rivikansanedustajien tiedotteilla ja irtopisteiden keruulla, Soini ihmettelee tiedotteessaan.